Börn | Fjölskyldulíf | mbl | 7.1.2020 | 7:00 Elton John öskrar ekki á syni sína Elton John öskrar ekki á börn sín . AFP Tónlistarmaðurinn Elton John ætlar aldrei að öskra á börnin sín eða leggja á þau hendur . John sagði í viðtali við Daily Mail að hann hafi sjálfur verið mjög hræddur við viðbrögð móður sinnar þegar hann var barn og vill ekki að börn sín alist upp hrædd . John á synina Zachary 9 ára og Elijah 6 ára með eiginmanni sínum David Furnish . Í stað þess að öskra á synina siða þeir þá til með samtali . „ Ég var ákveðinn í því að ég ætlaði ekki að lemja þau , ég var ákveðinn í að ég ætlaði ekki að öskra á þau . Þau myndu vera öguð en ögunin yrði þannig að við myndum tala um hlutina , “ sagði John . „ Ég vil ekki að þeir séu hræddir og þeir eru það ekki . Þeir eru frábær börn , “ bætti hann við . Eftir að John varð fullorðinn hefur hann talað um æsku sína og hversu slæmt samband hann átti við bæði föður sinn og móður . Hann lýsir því svo að hann hafi alltaf verið á nálum sem barn . Hann telur að hræðslan sem hann upplifði í æsku hafi haft mikil áhrif á hann sem einstakling . „ Æskan þín hefur svo mikil áhrif á líf þitt þegar þú verður fullorðinn . En ekki allir áttu slæma æsku . David átti frábæra æsku , en ég sleit barnsskónum á öðrum tímum . Það var á sjötta áratugnum . Þegar maður hugsar til baka sér maður að ég varð manneskjan sem ég er í dag af því ég var hræddur við allt . Hræðslan stjórnaði lífi mínu . Núna er ég 72 ára og er á hamingjusamasta stað í lífi mínu , “ sagði John .